Vitenfabrikken

Vitenfabrikken er et kombinert museum og vitensenter som ligger i Sandnes sentrum. Anlegget er en avdeling under Jærmuseet og fungerer som et regionalt vitensenter for Sørvestlandet. Målet med senteret er å stimulere interessen for realfag, matematikk og teknologi, særlig blant barn og unge, gjennom interaktive utstillinger og publikumsaktiviteter. Historie og industrihistorie I tillegg til å være et vitensenter forvalter og formidler Vitenfabrikken historien til Sandnes by og industrihistorien i regionen. Museet har store samlinger av lokalt produserte industriprodukter, med særlig vekt på leirgods og sykler. En autentisk del av museumsanlegget er Krossens havremølle fra 1912. Møllen er integrert i bygget, og maskineriet står fremdeles slik det var da produksjonen ble avsluttet i 1988. Planetariet Planetariet på Vitenfabrikken ble bygget i 2008 som en del av senterets første byggetrinn. Det er utformet som en 360-graders digital kino inne i en kule med en indre diameter på ni meter og med plass til drøyt 50 personer, og anlegget er plassert hengende sentralt i bygget over kafeområdet. Planetariet benyttes til formidling av astronomi, verdensrommet og stjernehimmelen, i tråd med forskning som peker på astronomi som en viktig inngangsport for å fremme realfagsinteresse blant barn og unge. Formidlingen skjer i form av fulldome-filmer samt stjernevisninger og interaktive presentasjoner ledet av en formidler. I tillegg benyttes rommet tidvis til konserter og kunstformidling. Hovedvekten av programmet foregår på norsk, men visse filmer tilbys også på engelsk og tysk for grupper og internasjonale besøkende. Makerspace Vitenfabrikken I mai 2016 åpnet Vitenfabrikken sitt eget makerspace, et gratis skaperverksted basert på den internasjonale skaperbevegelsen. Formålet med verkstedet er å stimulere til skaperglede, nysgjerrighet og kunnskapsdeling ved at personer med ulik kompetanse møtes for å skape eller reparere gjenstander. Tilbudet ble utvidet i 2021 til å omfatte aktiviteter på museets publikumsverksted, og fra 2024 ble aktivitetstilbudet utvidet med faste skaperhelger og ferieaktiviteter. Verkstedet er utstyrt med både digitale og analoge verktøy, deriblant laserkutter, vinylkuttere, 3D-printere og digitale symaskiner. Vitenfabrikken driver flere regelmessige fritidstilbud knyttet til skaperverkstedet, rettet mot ulike aldersgrupper fra 5. klassetrinn og oppover. Drift og virksomhet Vitenfabrikken har et bredt tilbud som henvender seg til både enkeltbesøkende, skoleklasser, reiseliv og næringsliv. Hvert semester utarbeides det et eget aktivitetsprogram med arrangementer, vitenskapsshow og verksteder, ofte i samarbeid med eksterne aktører. Anlegget rommer også en egen kafé og museumsbutikk. I mai 2012 ble Vitenfabrikken trukket frem og omtalt av National Geographic i forbindelse med deres besøk i regionen. Samarbeid med næringslivet Det lokale næringslivet har vært en sentral støttespiller under både oppbyggingen og driften av Vitenfabrikken. Bakgrunnen for dette samarbeidet er et felles ønske om å rekruttere flere unge til realfagsutdanninger, da teknologisk kompetanse og design har vært viktige forutsetninger for industriutviklingen på Jæren. Bygningen Vitenfabrikken åpnet den 22. mai 2008. Bygget er tegnet av arkitektkontoret Askim Lanto Arkitekter MNAL, med arbeidstittelen Jonas og vitenfabrikken. Prosjektet var altså oppkalt etter Jonas Øgland som drev sykkelfabrikk i samme kvartal. Bygget inneholder planetariet, utstillingen Abels skissebok, Kafé Hjerneføde og museumsbutikken. Solaveien 10 Bygningen ble oppført i 1941 som tilbygg til Jonas Øglænds sykkelfabrikk over gata. En bro forbinder bygget med den eldre delen av fabrikken og utgjør et karakteristisk element i bybildet i Sandnes. Broa er dekorert av kunstneren Ståle Kyllingstad og viser 15 felt med keramiske motiver av distriktets tradisjonelle næringsveier. Da sykkelfabrikken flyttet til industriområdet Kvål i 1972, ble anlegget i Solaveien omgjort til kjøpesenter og fikk navnet Huset Vårt. Byggene ble regionens første store handlesenter og har dermed vært sentrale i to av nøkkelindustriene i Sandnes, sykkelproduksjon og handel. I 1988 ble senteret solgt og bygningene ble omgjort til kontorlokaler. Vitenfabrikken bruker i dag alle etasjer av Solaveien 10 til utstillinger, kontor og verksted. I 2015 ble bygget Solaveien 10 renovert. Nye utstillinger om Øglend og om matematikk åpnet i 2019. Priser Vitenfabrikken er en avdeling innenfor Jærmuseet. I 2009 fekk Jærmuseet den europeiske museumsprisen «The Micheletti Award» som det mest lovende teknologimuseet i Europa, og ble også kåret til årets museum i Norge av Norges museumsforbund, samt «Norges herligste museum for barn» i reisemagasinet Reiser og Ferie. Se også Planetstien i Sandvedparken Referanser Eksterne lenker (no) Offisielt nettsted (en) The Science Factory (Vitenfabrikken) – kategori av bilder, video eller lyd på Commons Umoe-planetariet Arkivert 4. juli 2009 hos Wayback Machine.